Նոր ձեւավորված «ռեւիզորական» մարմնի՝ պետական վերահսկողական ծառայության պետ Դավիթ Սանասարյանը կառավարության առաջիկա նիստին ներկայացնելու է իր ղեկավարած կառույցի կողմից մշակված որոշման նախագիծ, որով առաջարկվում է լրացումներ կատարել կառավարության 1717-Ն որոշման մեջ եւ ՊՎԾ-ին կառավարության պահուստային ֆոնդից գումար հատկացնել: Գումարը, ինչպես տեղեկանում ենք որոշման նախագծից, անհրաժեշտ է ՊՎԾ-ի 2018 թվականի բնականոն գործունեությունն ապահովելու եւ 2018 թվականի 2-րդ կիսամյակի ծախսերը կատարելու համար: Նախագծով նախատեսվում է 239,228.5 հազար դրամի շրջանակներում իրականացնել ՀՀ պետական վերահսկողական ծառայության՝ 2018 թվականի 2-րդ կիսամյակի պահպանման ծախսերը: Որոշման նախագծի հավելվածից տեղեկանում ենք, որ մասնավորապես աշխատողների աշխատավարձերի եւ հավելավճարների համար առաջիկա 9 ամիսների համար նախատեսվում է 85 898,3 հազար դրամ, տարեկան՝ 171 796,6 հազար, գրասենյակային նյութերի եւ հագուստի համար 9 ամսվա կտրվածքով՝ 1 257,3 հազար, տարեկան՝ 2 514,6 հազար դրամ: Մեքենաների ու սարքավորումների համար՝ 23 712,1 հազար դրամ: «Այլ ծախսեր» տողով էլ նախատեսված է հարկերի, պարտադիր վճարների եւ տույժերի համար, որոնք կառավարման տարբեր մակարդակների կողմից կիրառվում են միմյանց նկատմամբ, ծախսել 9 ամսվա կտրվածքով 592,2 հազար, տարեկան՝ 613,4 հազար դրամ: